EUROPA-KOMMISSIONEN Bruxelles, den 29.10.2021 COM(2021) 659 final BERETNING FRA KOMMISSIONEN TIL EUROPA-PARLAMENTET OG RÅDET Årsberetning om Den Europæiske Unions humanitære bistandsforanstaltninger finansieret i 2020



Indledning Humanitære bistandsforanstaltninger finansieret i 2020 Oversigt — de vigtigste humanitære bistandsforanstaltninger Horisontale prioriteter Sammendrag af evalueringer, der blev afsluttet i 2020 Budget for 2020 Yderligere oplysninger og kilder GD ECHO's gennemførelsespartnere (2020) Indledning I denne beretning præsenteres EU's vigtigste aktiviteter og politiske resultater i 2020 inden for humanitær bistand, der finansieres gennem Europa-Kommissionen (Kommissionen). Beretningen er udarbejdet i henhold til artikel 19 i Rådets forordning (EF) nr. 1257/96 af 20. juni 1996. Humanitære bistandsforanstaltninger finansieret i 2020 I 2020 steg behovet for humanitær hjælp som følge af komplekse kriser, naturkatastrofer og sundhedskriser, især covid-19-pandemien. Gennem Generaldirektoratet for Civilbeskyttelse og Humanitære Bistandsforanstaltninger på Europæisk Plan (GD ECHO) var Kommissionen fortsat en førende humanitær donor og bevilgede 2,1 mia. EUR til over 80 lande som støtte til millioner af mennesker i nød. De omfattende virkninger af covid-19-pandemien forværrede den alvorlige situation for sårbare befolkningsgrupper. EU's humanitære hjælp specifikt som følge af pandemien beløb sig til 450 mio. EUR, og Kommissionen etablerede endvidere en humanitær EU-luftbro som en ad hoc-indsats, der med 67 flyvninger bragte nødhjælp ud til 20 lande verden over. Sammen med Afrika, der modtog en stor andel, blev en betydelig del af EU's humanitære bistand fortsat bevilget til kriseramte mennesker i Syrien og nabolandene, herunder den humanitære del af EU's facilitet for flygtninge i Tyrkiet. EU fokuserede også fortsat på at støtte befolkninger, der var ramt af "glemte kriser", f.eks. i Den Centralafrikanske Republik, Sudan, Pakistan, Colombia, Venezuela, Haiti og Filippinerne. Desuden gennemførte EU en række horisontale politikker såsom humanitær uddannelsesbistand (EiE), katastrofeberedskab, kontant bistand, innovation og inddragelse af den private sektor, køn og alder samt støtte til humanitære transporttjenester. Ud over den økonomiske bistand har Kommissionen gjort en stor indsats for at fremme principbaseret humanitær bistand og sikre overholdelse af den humanitære folkeret. Det er sket ved aktivt at sætte fokus på specifikke humanitære kriser, men også globalt som formand for donorstøttegruppen under Den Internationale Røde Kors Komité (ICRC) og initiativet om god humanitær donoradfærd (med Schweiz) samt gennem arbejdet med at koordinere den civile og militære humanitære indsats. For at afhjælpe det voksende behov for humanitær finansiering har Kommissionen gjort en indsats for at fremme gennemførelsen af Grand Bargain-tilsagnene, navnlig i forbindelse med vurderingen af fælles behov på tværs af flere sektorer.

Oversigt — de vigtigste humanitære bistandsforanstaltninger Afrika syd for Sahara Etiopien Ca. 2 millioner mennesker er blevet fordrevet på grund af vold mellem etniske grupper og klimafarer, og naturkatastrofer har skabt fødevareusikkerhed. Konflikten i det nordlige Tigray har forårsaget fødevareusikkerhed, der berører omkring 4,5 millioner mennesker, og yderligere 2 millioner blev internt fordrevet. Trods stor opmærksomhed har Tigray-regionen fortsat været afskåret fra hjælp udefra. EU har tildelt 24,8 mio. EUR til krisen i Tigray og effekterne heraf. EU's samlede humanitære bistand — 63 mio. EUR. Kenya Kenya huser over 500 000 flygtninge, som er helt afhængige af hjælp. Den "tredobbelte trussel" (covid-19, græshopper og oversvømmelser) har ført til fødevareusikkerhed, der berører omkring 2,3 millioner mennesker. EU's samlede humanitære bistand —18,45 mio. EUR. Somalia Somalia blev ramt af oversvømmelser i den langvarige regntid samt i den tørre årstid. På grund af følgerne af de foregående års tørke, virkningerne af covid-19, græshopper og konflikter har behovet for humanitær hjælp fortsat været stort. EU's samlede humanitære bistand — 50,9 mio. EUR. Sydsudan Lokalsamfundene har været hårdt ramt af den øgede konflikt og lokale problemer med vold, naturkatastrofer (græshopper og to år i træk med oversvømmelser) samt covid-19. Derudover er næsten 4 millioner mennesker blevet fordrevet siden 2013. De stigende problemer med vold mellem lokale grupper og oversvømmelser har udløst nye fordrivelser og øget fødevareusikkerhed. EU's samlede humanitære bistand — 59 mio. EUR. Sudan 9,3 millioner mennesker havde behov for bistand på grund af den økonomiske krise, langvarige konflikter, naturkatastrofer (græshopper og større oversvømmelser), virkningerne af covid-19 og en ny flygtningekrise udløst af konflikten i Tigray. Som følge heraf var der 1,8 millioner internt fordrevne og 1,1 millioner flygtninge i Sudan, og den seneste vurdering i henhold til IPC (Integrated Food Security Phase Classification) viste øget fødevareusikkerhed. EU's samlede humanitære bistand — 67,6 mio. EUR. Uganda Uganda huser Afrikas største flygtningebefolkning (over 1,4 millioner), hovedsageligt fra Sydsudan og Den Demokratiske Republik Congo. Tilstrømningen af flygtninge har overbelastet modtagelses- og transitcentrene. De vigtigste behov vedrører fødevarebistand, vand, sanitære faciliteter og hygiejne samt andre basale tjenester. Uganda er også i risiko for naturkatastrofer og epidemier.

EU's samlede humanitære bistand — 34,45 mio. EUR. Burundi På grund af ekstreme vejrforhold, covid-19 og af beskyttelseshensyn havde 1,74 millioner mennesker i Burundi og over 310 000 flygtninge i nabolandene behov for humanitær bistand. EU anlagde en regional tilgang og tildelte bistand til koordinering, katastrofeberedskab og katastroferisikobegrænsning, herunder mod epidemier. EU's samlede humanitære bistand — 8,5 mio. EUR. Den Demokratiske Republik Congo (DRC) På grund af lokale humanitære kriser har 21,8 millioner mennesker været udsat for akut fødevareusikkerhed. Den voldsomme konflikt har ført til over 5 millioner internt fordrevne og over 900 000 flygtninge i nabolandene. Malaria, naturkatastrofer, epidemier og covid-19 har haft omfattende negativ indvirkning. EU tildelte over 40 mio. EUR til livreddende aktiviteter, 7 mio. EUR til humanitære luftfartstjenester (ECHO Flight) og støttede katastrofeberedskabet mod oversvømmelser. EU's samlede humanitære bistand — 47 mio. EUR. Den Centralafrikanske Republik (CAR) På grund af den forværrede regionale krise, som påvirker over 1,6 millioner mennesker, blev EU-midler anvendt som støtte til fødevareforsyningen samt befolkningens eksistensgrundlag, landbrug, beskyttelse af civile og basale tjenester i Den Centralafrikanske Republik. Der blev også ydet støtte til at styrke koordineringen af den humanitære indsats, sikkerhed og logistik. EU's samlede humanitære bistand — 22,7 mio. EUR. Sahel EU har ydet bistand til dækning af behovene for humanitær nødhjælp i Burkina Faso, Mauretanien, Mali, Tchad, Niger, Nigeria og Cameroun ved at yde bistand til mere end 7,5 millioner mennesker. EU har bidraget med mekanismer til hurtig indsats, beskyttelsestjenester, luftfartstjenester til vanskeligt tilgængelige områder (ECHO Flight), koordinering af den civile og militære bistand og sikkerhedsstyring i konfliktområder. Der er også ydet støtte til afhjælpning af fødevare- og ernæringskrisen. Endelig har Kommissionen etableret sammenhæng mellem humanitær bistand, udvikling og fred for dermed at opbygge modstandsdygtighed i den berørte befolkning, mindske de humanitære behov og fjerne de bagvedliggende årsager til fødevareusikkerhed og akut underernæring. EU's samlede humanitære bistand — 190 mio. EUR. Tchad Sø-Bassinet En ti år lang krise har påvirket over 10 millioner mennesker i regionen. EU-støtten er gået til hjælp, beskyttelse og bistand til konfliktramte befolkningsgrupper i regionen og til behandling for alvorlig akut fejlernæring. EU's samlede humanitære bistand — 72 mio. EUR. Regionen omkring det sydlige Afrika og Det Indiske Ocean

Katastrofeindsats ved naturkatastrofer og menneskeskabte katastrofer, EiE og katastrofeberedskab er prioriterede indsatsområder i regionen på grund af det øgede antal ekstreme vejrhændelser. Over 16 millioner mennesker var i risiko for fødevareusikkerhed. Covid-19 og konsekvenserne heraf havde en alvorlig indvirkning på befolkningens eksistensgrundlag, og EU-støtten er gået til beredskab og indsats. EU ydede også humanitær bistand til afhjælpning af krisen i forbindelse med væbnet vold og intern fordrivelse i Mozambiques Cabo Delgado-provins. EU's samlede humanitære bistand — 64,9 mio. EUR. Nordafrika Libyen Afslutningen på den væbnede konflikt har betydet, at 316 000 internt fordrevne og 1.3 millioner mennesker havde behov for bistand. Covid-19, overtrædelser af den humanitære folkeret og begrænset adgang for humanitære enheder har forværret krisen. EU har tildelt bistand til fordrevne, flygtninge, migranter, hjemvendte og værtssamfund samt hjælp til koordinering og logistik, herunder fly fra FN's humanitære flytjeneste (UNHAS). EU's samlede humanitære bistand — 9 mio. EUR. Egypten Næsten 260 000 registrerede flygtninge og asylansøgere er strandet i Egypten, hvoraf 38 % er børn. EU's bistand fokuserede på humanitær beskyttelse, kontant bistand til dækning af basale behov og EiE. EU's samlede humanitære bistand — 5 mio. EUR. Krisen i Vestsahara Titusinder af vestsahariske flygtninge er fortsat påvirket af den glemte krise, der har stået på gennem 40 år. De bor i fem lejre med begrænset adgang til ressourcer udefra, og den humanitære bistand er afgørende for deres overlevelse. EU's bistand omfattede fødevarer, sikkert drikkevand og vigtige lægemidler, EiE og covid-19-beredskab. EU's samlede humanitære bistand — 9 mio. EUR. Central- og Sydamerika og Caribien Venezuela

Venezuelas socioøkonomiske sammenbrud resulterede i, at over 14 millioner mennesker havde behov for bistand. Situationen er siden blevet forværret af covid-19, vold, politisk polarisering, juridisk usikkerhed, brændstofmangel og massive strømafbrydelser. Antallet af venezuelanske migranter og flygtninge nåede op på 5,5 millioner. Ud over at yde bistand har EU videreført sin diplomatiske indsats. I maj 2020 var EU sammen med Spanien vært for en virtuel donorkonference til afhjælpning af den venezuelanske migrations- og flygtningekrise. EU's samlede humanitære bistand — 67,7 mio. EUR. Colombia Colombia har via humanitær bistand fået hjælp til at håndtere 1,7 millioner flygtninge fra Venezuela, igangværende interne konflikter og covid-19. Derudover blev over 590 000 mennesker direkte ramt af naturkatastrofer. EU's bistand dækkede områder såsom humanitær beskyttelse, sundhedspleje, vand og sanitære installationer, EiE og katastrofeberedskab. EU's samlede humanitære bistand — 5,85 mio. EUR. Mellemamerika El Niño, orkanerne Eta og Iota og covid-19 har udsat 5,5 millioner mennesker for fødevareusikkerhed. Situationen blev forværret af organiseret vold, kriminalitet og migrationskrisen. EU's bistand omfattede 2,85 mio. EUR til nødhjælp efter orkanerne Eta og Iota. EU's samlede humanitære bistand — 17,15 mio. EUR. Vestindien Covid-19-krisen har øget fattigdommen og gjort migranter og asylansøgere mere sårbare. Orkansæsonen havde en negativ indvirkning på befolkningens eksistensgrundlag og infrastruktursystemerne. 10 millioner mennesker i regionen har været omfattet af fødevareusikkerhed. EU's samlede humanitære bistand — 3,76 mio. EUR. Haiti Covid-19, vold og kriminalitet har forværret den sociopolitiske krise. Covid-19 har også haft en negativ indvirkning på befolkningens eksistensgrundlag og den fortsatte fødevareusikkerhed, hvor over 4 millioner mennesker har brug for hjælp. EU's bistand dækkede fødevarekrisen, covid-19 og katastrofeberedskab. EU's samlede humanitære bistand — 21 mio. EUR. Sydasien og Stillehavsområdet Afghanistan, Pakistan og Iran I Afghanistan var der 3,4 millioner internt fordrevne, og 6,5 millioner afghanske flygtninge opholder sig i Iran og Pakistan. I Iran har det øgede pres på grund af USA's sanktioner begrænset adgangen til basale tjenester, og Pakistans fødevarekrise er blevet forværret af covid-19. Alle tre lande blev ramt af naturkatastrofer.

EU bevilgede 69 mio. EUR i humanitær bistand til Afghanistan, herunder nødhjælp og behandling af traumer. EU tildelte 61 mio. EUR til Iran og Pakistan til hjælp til afghanske flygtninge og sårbare grupper. I november 2020 bidrog Kommissionen under den internationale konference om Afghanistan til afholdelsen af et særligt arrangement om "humanitær bistand, humanitær folkeret og beskyttelse af civile". EU's samlede humanitære bistand — 130 mio. EUR. Myanmar og Bangladesh Der er omkring 900 000 statsløse flygtninge i Cox's Bazar i Bangladesh, som er komplet afhængige af humanitær bistand, uden fri bevægelighed eller muligheder for at skabe sig en indkomst. EU medvirkede ved afholdelsen af en donorkonference vedrørende rohingyaer i oktober 2020 og ydede bistand til dækning af basale tjenester og katastroferisikoreduktion. EU har også ydet støtte til sårbare befolkningsgrupper i andre konfliktområder i Myanmar samt støtte til flygtninge i Thailand, Indonesien og Malaysia. EU's samlede humanitære bistand — 60,9 mio. EUR. Filippinerne På grund af de langvarige interne konflikter i Mindanao havde omkring 300 000 mennesker behov for humanitær bistand (herunder internt fordrevne og hjemvendte). Desuden er Filippinerne et af de mest katastrofetruede lande i verden. Der blev ydet nødhjælp til de mest sårbare grupper, der var berørt af de interne konflikter i Mindanao samt naturkatastrofer. EU's bistand dækkede områder såsom nødindkvartering, vand, sanitære installationer og hygiejne, sundhed, fødevarer og nonfoodprodukter samt EiE. EU's samlede humanitære bistand — 5,6 mio. EUR. Mellemøsten og nabolande Syrien Over 11 millioner mennesker havde behov for humanitær bistand i Syrien. EU's bistand havde til formål at hjælpe de sårbare grupper og omfattede ud over kontant bistand levering af fødevarer, medicin, vand og husly samt forbedring af levevilkårene — herunder sundhed, beskyttelse og EiE. Kommissionen tilrettelagde og var medformand for konferencen om "Støtte til Syriens og regionens fremtid" og deltog i den humanitære taskforce vedrørende den internationale støttegruppe for Syrien i Genève. EU's samlede humanitære bistand — 197 mio. EUR. Libanon og Jordan EU hjalp syriske flygtninge og lokale sårbare befolkningsgrupper i Libanon og Jordan. En akut støtte på 30 mio. EUR blev ydet efter de ødelæggende eksplosioner i havnen i Beirut i august 2020. EU's samlede humanitære bistand — 96 mio. EUR. Palæstina

EU's bistand gik til sårbare civile grupper i Gaza, der er truet af konflikter i skrøbeligt socioøkonomisk miljø. EU har derudover ydet støtte til de sårbare samfund på Vestbredden, der risikerer tvangsfordrivelse, og som mangler adgang til basale tjenester. Kommissionen er fortsat fortaler for overholdelse af den humanitære folkeret i Gaza, Østjerusalem og Vestbredden. EU's samlede humanitære bistand — 22,7 mio. EUR. Irak Covid-19 forværrede den politiske, sikkerhedsmæssige og socioøkonomiske krise, og næsten 1,8 millioner mennesker har akut behov for humanitær hjælp. Regeringens indsats for at lukke og konsolidere lejre for internt fordrevne medførte en betydelig sekundær fordrivelse til uformelle opholdssteder. EU-bistanden omfattede kontant bistand, støtte til vandforsyning og hygiejne, sundhed, beskyttelse og juridisk bistand til internt fordrevne samt covid-19-beredskab. EU's samlede humanitære bistand — 35 mio. EUR. Yemen Verdens største humanitære krise forværredes yderligere som følge af den eskalerende konflikt og en langvarig økonomisk blokade. Naturkatastrofer og covid-19 forværrede situationen. Som følge heraf havde 24,3 millioner mennesker behov for hjælp, og over 14 millioner mennesker havde akut behov for hjælp. Yemen gennemgår en af verdens største fødevarekriser, hvor 45 % af befolkningen oplever alvorlig fødevareusikkerhed, hvoraf 16 500 mennesker er ramt af hungersnød. Derudover er over 4 millioner mennesker blevet internt fordrevet. EU's bistand er rettet mod de mennesker, der er direkte berørt af konflikten, og til afhjælpning af fødevareusikkerhed, fejlernæring og sundhedskriser. Kommissionen spillede en aktiv rolle i donorsamfundet med hensyn til at mobilisere international humanitær støtte til Yemen og som fortaler for øget finansiering og humanitær adgang. EU's samlede humanitære bistand — 119 mio. EUR. Tyrkiet I 2020 var Tyrkiet vært for 4 millioner flygtninge, hvoraf 3,6 millioner var syrere, der var flygtet fra konflikten. Covid-19 forstærkede de eksisterende sårbarheder og øgede behovet for hjælp blandt flygtningene. Siden 2015 har EU støttet over 80 humanitære projekter gennem mere end 22 partnerorganisationer. Under EU-faciliteten for flygtninge i Tyrkiet var der allerede ydet 2,4 mia. EUR til humanitære projekter fra EU-budgettet og i form af yderligere bidrag fra EU-medlemsstaterne. I 2020 blev der tildelt yderligere 531,7 mio. EUR. Heraf var 485 mio. EUR øremærket til to flagskibsprogrammer: ·Det socialt krisesikkerhedsnet — der sikrede 1,8 millioner flygtninge månedlige kontantbetalinger via et debetkort til dækning af deres basale behov. ·Betingede kontantoverførsler til uddannelse — EU's største EiE-program. Bistanden omfattede over 670 000 børn og ydede kontant bistand til sårbare familier for at fremme skoletilmelding og regelmæssig skolegang. EU støttede også centrale humanitære projekter inden for sundhed og beskyttelse. EU's samlede humanitære bistand — 531,7 mio. EUR.

Det vestlige Balkan I 2020 var omkring 8 000 flygtninge og migranter strandet her, og mellem 1 500 og 3 000 mennesker boede udendørs under dårlige forhold. EU-bistanden omfattede sundhedstjenester, covid-19-beredskab, beskyttelse, støtte til uledsagede mindreårige og livreddende bistand til dem, der befinder sig i og uden for de midlertidige modtagelsescentre. EU's samlede humanitære bistand — 5,5 mio. EUR. Ukraine 3,4 millioner mennesker havde behov for bistand i de konfliktramte dele af Ukraine. Situationen blev forværret af covid-19 og fødevareusikkerhed. Levering af den humanitære bistand i de områder, der ikke kontrolleres af regeringen, blev påvirket heraf. EU's bistand omfattede kontant bistand til flere formål, EiE, minerisikouddannelse, foranstaltninger til vinterforberedelser og covid-19-indsatsen. EU's samlede humanitære bistand — 23 mio. EUR. Nagorno Karabakh Fjendtlighederne mellem Armenien og Aserbajdsjan resulterede i tusindvis af ofre og tvang hundredtusinder til at flygte fra deres hjem. EU ydede øjeblikkelig støtte til dækning af basale behov. EU's samlede humanitære bistand — 3,9 mio. EUR. Horisontale prioriteter Uddannelse i nødsituationer (EiE) I 2020 var mere end 1 milliard børn i risiko for at komme bagud læringsmæssigt på grund af den hidtil usete afbrydelse af skolegangen som følge af covid-19. I overensstemmelse med tidligere forpligtelser afsatte Kommissionen 10 % af EU's oprindelige budget for humanitær bistand for 2020 til EiE. Finansieringen beløb sig til 115 mio. EUR, og støtten skulle omfatter over 1,9 millioner børn. Katastrofeberedskab I 2020 fortsatte Kommissionen med at styrke katastrofeberedskabet og den tidlige indsats ved at afsætte 50 mio. EUR til specifikt målrettede foranstaltninger til gavn for 35 millioner mennesker, der bor i katastroferamte regioner. Katastrofeberedskab er en integreret del af den humanitære bistand, og 46 % af alle humanitære projekter, som EU finansierede i 2020, omfattede katastrofeberedskabsaktiviteter (65 % over de seneste fem år). Der er en klar sammenhæng til aktiviteter til forbedring af modstandsdygtighed over for klimaændringer, idet mange af de lande, der lider under humanitære kriser, er blandt verdens mest klimasårbare. Kommissionen arbejder aktivt for at fremme synergier mellem aktiviteterne i forbindelse med Sendairammen for katastrofeforebyggelse og Parisaftalen. I en parallel indsats for at mindske årsagerne til katastrofer på lang sigt har Kommissionen også anlagt en trinvis tilgang til at reducere det miljømæssige fodaftryk af den ydede humanitære bistand. Kontant bistand

I overensstemmelse med Rådets konklusioner om kontant bistand til flere formål og Grand Bargain-tilsagnene tilskyndede Kommissionen til brug af kontant bistand, fordi det giver de berørte mennesker større valgmuligheder, fleksibilitet og kontrol over deres eget liv. For at øge gennemsigtigheden og ansvarligheden anvendte Kommissionen sine retningslinjer for levering af store kontantoverførsler (som blev revideret i 2020). Samtidig blev der i fuldt omfang taget højde for den konkrete kontekst. Kommissionen indledte også en revision af politikken vedrørende kontant bistand og værdibeviser ved udgangen af 2020. Kommissionen bidrog aktivt til forummet for donorer af kontant bistand. Innovation og inddragelse af den private sektor Kommissionen deltog i Det Verdensøkonomiske Forums initiativ til investering i humanitær resiliens, der har til formål at forbedre den private sektors og humanitære organisationers organisatoriske beredskab til at samarbejde. Som led i bestræbelserne på at skaffe yderligere privat finansiering til den humanitære bistand vil Kommissionen i 2021 afprøve et innovativt instrument, der inddrager kapital fra den private sektor inden for de eksisterende økonomiske og retlige rammer. Kommissionen støttede også Det Europæiske Innovationsråds Horisont 2020-pris for "højteknologiske løsninger til humanitær bistand til overkommelige priser", som blev tildelt fem humanitære innovatorer i 2020. Køn og alder, herunder seksuel og kønsbaseret vold Kommissionen videreførte gennemførelsen af indsatsen mod kønsbaseret vold under humanitære kriser, som er beskrevet i arbejdsdokumentet "Gender: Different Needs, Adapted Assistance". I overensstemmelse hermed fortsatte Kommissionen gennemførelsen af sin egen køns- og aldersmarkør. Aktiviteterne er i overensstemmelse med EU's omfattende politik for kvinder, fred og sikkerhed og kønshandlingsplan II for 2016-2020. EU er fortsat medlem af det globale initiativ "opfordring til handling med hensyn til beskyttelse mod kønsbaseret vold i nødsituationer". I september 2020 blev der lanceret en ny køreplan med opfordring til handling for 2021-2025. EU bekræftede sine forpligtelser i henhold til køreplanen. Kommissionen fortsatte med at støtte forebyggelse af og indsatsen over for seksuel og kønsbaseret vold ved at indarbejde disse spørgsmål bredt i sit humanitære arbejde og gennem målrettede aktioner og kapacitetsopbygning. EU fortsatte sit arbejde med beskyttelse af børn i humanitære kriser og tildelte næsten 93 mio. EUR i humanitær bistand til aktiviteter til beskyttelse af børn. ECHO Flight (Afrika), den humanitære luftbro og anden støtte til humanitære lufttransporttjenester ECHO Flight er en humanitær luftfartstjeneste med fire fly og et budget på 14,8 mio. EUR, der betjener Kommissionens humanitære partnere og humanitære organisationer. Den indgik i over 150 projekter og transporterede over 8 000 humanitære hjælpearbejdere og ca. 250 ton humanitær fragt. Kommissionen gennemførte også EU's humanitære luftbro (10 mio. EUR): Der blev arrangeret 67 flyvninger til modtagerlandene, som transporterede over 1 500 passagerer og 1 200 ton humanitær fragt. Desuden bidrog EU til almennyttige humanitære luftfartstjenester såsom Verdensfødevareprogrammets covid-19-plan for 2020 for fælles transporttjenester. Sammendrag af evalueringer, der blev afsluttet i 2020 Kombineret evaluering af EU's humanitære indsats i Irak og i sektoren for civilbeskyttelse, 2014-2018

https://ec.europa.eu/echo/sites/echo-site/files/kr0220290enn.pdf . Evalueringen viste, at finansieringen i Irak og globalt i sektoren for civilbeskyttelse opfyldte de kortsigtede målsætninger, men at håndteringen af generelle trusler og dybereliggende sårbarheder var en større udfordring. I Irak skabte indsatsen flere gode resultater. Der blev opnået en passende effektivitet og omkostningseffektivitet med mulighed for at opbygge personalekapacitet. Der var dog en vis variation i behovsanalysernes kvalitet, både i Irak og i sektoren for civilbeskyttelse. Henstillingerne fokuserer på at øge finansieringen til beskyttelse og forbedre kendskabsopbygning, strategisk planlægning, kapacitet til vurdering af effektivitet og omkostningseffektivitet samt drøftelser om både humanitære principper og sammenhængen mellem humanitær bistand, udvikling og fred. Evaluering af EU's humanitære bistand i Ukraine (2014-2018) https://ec.europa.eu/echo/sites/echo-site/files/evaluation_eu_humanitarian_assistance_ukraine_2014-2018.pdf . Kommissionen var hurtig og effektiv, fungerede generelt meget godt og udviste systemdækkende lederskab inden for strategisk tænkning og koordinering. Medlemsstaterne anerkendte det lokale team og deres adgang til de områder, der ikke er kontrolleret af regeringen. I Ukraine støttede Kommissionen fælles og upartiske behovsvurderinger af hele systemet, støttede en konkret fælles ramme for humanitær bistand og udvikling sammen med de øvrige EU-tjenestegrene med det formål at lette koordineringen og overgangen mellem humanitær bistand, stabilisering, tidlig genopretning og udvikling og støttede oprettelsen af den ukrainske humanitære fond. Alle donorer, herunder EU, havde særlige udfordringer med at tilpasse finansieringen i forhold til den usædvanligt høje andel af sårbare ældre i den berørte befolkning. Da behovene på disse områder fortsat er høje, bør der fortsat fokuseres på kendskabsopbygning og finansiering i den nærmeste fremtid trods de vanskelige adgangsforhold.

Budget for 2020 Finansieringsaftalerne for humanitær bistand, som Kommissionen indgik i 2020, findes på webstedet for . Gennemførelse af budgettet for humanitær bistand GENNEMFØRELSE AF BUDGETTET FOR HUMANITÆR BISTAND 2020 Ekskl. eksterne formålsbestemte indtægter fra medlemsstaterne Område/land Beløb % Afrika 637 30 % Det Øvre Nilbassin 158 Centralafrika 117 De Store Søer 47 Afrikas Horn 127 Det sydlige Afrika og Det Indiske Ocean 65 Vestafrika 90 Nordafrika 23 EU's trustfond for Afrika 10 Mellemøsten, Sydøsteuropa og østlige nabolande 1 033 48 % Mellemøsten 470 Sydøsteuropa og østlige nabolande 563 Asien og Stillehavsgruppen 197 9 % Sydvest- og Centralasien 130 Sydøstasien og Stillehavsgruppen 67 Latinamerika, Vestindien 115 5,5 % Latinamerika 91 Vestindien 24 Verdensomspændende katastrofer 95 4,5 % Supplerende foranstaltninger og støtte 72 3 % I ALT 2 148 100 % (i mio. EUR)



Yderligere oplysninger og kilder •Generelle oplysninger om GD ECHO: . •Finansielle oplysninger om Europa-Kommissionens humanitære bistandsaktiviteter i 2020: